Māra Cielēna
Māra Cielēna (dzimusi 1954. gada 29. maijā Rīgā) ir latviešu rakstniece. 1972. gadā beigusi mācības Rīgas 49. vidusskolā, 1977. gadā absolvējusi Latvijas Valsts universitātes Filoloģijas fakultāti. Laikā no 1977. līdz 1980. gadam strādājusi Latvijas Zinātņu akadēmijas Valodas un literatūras institūtā. Vēlāk bijusi redaktore dažādās izdevniecībās ("Liesma", "Sprīdītis", "Madris"). 1970. gadā Cielēna sākusi publicēt savus darbus. Par 1992. gadā izdoto pasaku krājumu "Tuksaks un Mamolis" 1993. gadā saņēmusi Anša Lerha-Puškaiša prēmiju, tāpat divas reizes saņēmusi Pastariņa prēmiju — 1999. gadā par "Pulksteņu nakts gaitas" (1997) un 2003. gadā par "Pilsētas pasakas un pasaules pasakas" (2001) — un Jāņa Baltvilka balvu bērnu literatūrā. 2000. gadā tikusi iekļauta Starptautiskajā bērnu un jauniešu grāmatu valdes Andersena balvas goda sarakstā. Kopš 2001. gada ir Latvijas Rakstnieku savienības biedre.